Stampa t-test tal-qari ... Id-Disa' Ġimgħa taż-Żmien ta' Matul is-Sena Il-Ġimgħa Dawk li jridu jgħixu ħajja tajba fi Kristu Ġesù lkoll jgħaddu mill-persekuzzjoni. Qari mit-Tieni Ittra ta' San Pawl Appostlu lil Timotju Għażiż, inti mxejt warajja fit-tagħlim tiegħi, fl-imġiba tiegħi, fil-pjan u t-twemmin tiegħi; fis-sabar, fl-imħabba u fil-perseveranza tiegħi; fil-persekuzzjonijiet u t-tbatijiet li ġew fuqi f'Antijokja, f'Ikonju u f'Listra. X'persekuzzjonijiet għaddejt minnhom! Iżda ħelisni l-Mulej minnhom kollha! U dawk li jridu jgħixu ħajja tajba fi Kristu Ġesù lkoll jgħaddu mill-persekuzzjoni. Imma n-nies il-ħżiena u l-uċuħ b'oħra jmorru mill-ħażin għall-agħar, iqarrqu u jitqarrqu. Imma int ibqa' miexi f'dak li tgħallimt u emmint bis-sħiħ, għax taf mingħand min tgħallimtu, u għax sa minn żgħoritek sirt midħla tal-Kotba Mqaddsa, li jistgħu jagħtuk l-għerf li jwassal għas-salvazzjoni permezz tal-fidi fi Kristu Ġesù. L-Iskrittura kollha hija mnebbħa minn Alla, u tiswa biex wieħed jgħallem, iċanfar, iwiddeb u jrawwem fis-sewwa, biex hekk il-bniedem ta' Alla jkun perfett, imħejji għal kull ħidma tajba. Il-Kelma tal-Mulej R/. Irroddu ħajr lil Alla R/. (165a): Sliem bil-kotra għal min iħobb il-liġi tiegħek Ħafna li jagħmlu għalija u jħabbtuni; imma jien ma nitbigħedx mill-preċetti tiegħek. Is-sewwa tiegħek il-qofol ta' kelmtek; għal dejjem id-digrieti tal-ġustizzja tiegħek. R/. Il-kbarat għal xejn b'xejn jagħmlu għalija, imma minn kelmtek tibża' qalbi. Sliem bil-kotra għal min iħobb il-liġi tiegħek; ma hemm ebda tfixkil għalihom. R/. Nistenna s-salvazzjoni tiegħek, Mulej; u nħares il-kmandamenti tiegħek. Inħares il-preċetti u l-kmandamenti tiegħek; quddiem għajnejk l-imġiba tiegħi kollha. R/. AKKLAMAZZJONI QABEL L-EVANĠELJU Ġw 14, 23 Jekk xi ħadd iħobbni, iħares kelmti, jgħid il-Mulej, u Missieri jħobbu, u aħna niġu għandu. EVANĠELJU Kif inhi li l-kittieba jgħidu li l-Messija huwa bin David? Qari mill-Evanġelju skont San Mark F'dak iż-żmien, hu u jgħallem fit-tempju, Ġesù qabad u qal: "Din kif inhi li l-kittieba jgħidu li l-Messija huwa bin David? David stess, imnebbaħ mill-Ispirtu s-Santu, qal: "Il-Mulej qal lil Sidi: Oqgħod fuq il-lemin tiegħi, sa ma nkun qegħedt l-għedewwa tiegħek taħt riġlejk". Jekk David stess sejjaħlu Sidu, mela kif inhu ibnu?". U dik il-kotra kbira ta' nies qagħdet tisimgħu bil-qalb kollha. Il-Kelma tal-Mulej R/. Tifħir lilek Kristu
Qari tal-Quddies tal-Ġimgħa tal-IX ġimgħa matul is-Sena. San Bonifaċju, Isqof u Martri (TO)